text: Dist la royne : "Biaus doux fils,
   Moult devriez vouloir à envis
   Que mon seigneur fust reprouvé
   Que il eüst fait fausseté.
   Onques ne menti à nului,
   Et non fera il à cestui.
   Puisque avenu est ainsi,
   Couvent leur tiengne, je l'en pri.
   Tous jours reprouvé nous seroit
   S'en mençonge trouvez estoit."
   PageV01P075
   Quant Cléomadès entendi
   Le roi, moult li desabeli,
   Et plus près dou cuer li toucha
   Que par semblant ne demoustra.
   "Sire, ce dit Cléomadès,
   Ne savons se cil chevalès
   Est tex qu'il nous fait entendant.
   À tout le mains, sachiez avant
   Se ce est veritez ou non
   Qu'il parait de ma suer le don."
  